חוק גנים לאומיים, שמורות טבע, אתרים לאומיים ואתרי הנצחה (תיקון מס' 17), התשע"ט-2018
הצעת חוק פרטית, הכנסת ה-20
פורסם: ספר החוקים, חוברת 2758, עמ' 54, 2018-11-21T00:00:00+02:00
חוק גנים לאומיים, שמורות טבע, אתרים לאומיים ואתרי הנצחה (תיקון מס' 17), התשע"ט-2018 מרחיב את ההסדר הקבוע היום בחוק ומוסיף הוראה לעניין תכנית למגורים בתחום שכונת מגורים קיימת בגן לאומי. למעשה עד היום החוק הסדיר את תחום ההגנה על השטחים הפתוחים והטבע וכעת בעקבות החוק שהתקבל, תכנית בתחום גן לאומי בשטח עירוני, יכולה שתהיה תכנית המייעדת קרקע למגורים בתוך תחום הגן הלאומי בהתקיימותם של מספר תנאים מצטברים: הגן הלאומי מצוי בתחומי הרשות העירונית, שכונת המגורים הייתה קיימת בתחומי הגן הלאומי במועד הגשת התכנית וגם במועד אישור התכנית שבה יועד השטח לגן לאומי. בנוסף נדרש שהשטח יהיה מיועד למגורים, ושהגן הלאומי משמש להנצחת ערכים ארכיאולוגיים שנמצאים בחלקם בתת-הקרקע מתחת לשכונת המגורים. על מנת למנוע או לצמצם את הפגיעה בשטחים הפתוחים ובגנים הלאומיים, התכנית למגורים תאזן ותתן משקל הולם לערכים היסטוריים, טבעיים, נופיים, וארכיאולוגיים שבתחומי הגן הלאומי, וכל עוד תכנית המגורים לא תפגע מהותית בתכלית הגן הלאומי. 
לבסוף נקבע שמוסד תכנון שדן בתכנית יהיה רשאי להתאים את הגבולות של התכנית לצרכים התכנוניים ובלבד שלא יהיה שינוי מהותי בגבולות שכונת המגורים. תכנית כזו שמייעדת קרקע למגורים בתחומי גן לאומי לא תופקד לפי חוק התכנון אלא באישור הרשות, והיא לא תאושר אלא באישור שר האוצר, שר המשפטים, הרשות, רשות העתיקות והרשות העירונית, וההחלטה בנוגע לתכנית תינתן בתוך 60 ימים.